በተሰጠን ኃላፊነት ሕዝቡን በፍቅር በማገልግል ኢትዮጵያን እንገነባለን – ጠቅላይ ሚኒስትር ዶ/ር አብይ አሕመድ
የኢፌዴሪ ጠቅላይ ሚኒስትር ዶክተር አብይ አሕመድ ዛሬ በአምቦ ዩኒቨርሲቲ ስታዲየም ተገኝተው ከአምቦ ከተማና አካባቢው ነዋሪዎች ጋር ባደረጉት ውይይት አመራሩ አገሪቷን ወደ ቀደመው ሰላሟ ለመመለስ፣ የተሳኩ ተግባራትን ለማከናወን እንዲሁም ሕብረተሰቡ የሰጠውን ኃላፊነት ለመወጣት በፍቅር በማገልግል የኢትጵያን ሕዳሴ እውን ያደርጋል ብለዋል፡፡“ኢትዮጵያ የጀመረችው የለውጥ መንገድ ሕዝብን በመስማት የተገኘ ነው፡፡ ሕዝባችን የሰላምና የልማት ምሰሶ ነው፤ መንግስት ደግሞ ማገር ነው ሁለቱም ተባብረው ካልሰሩ ሰላምና ልማትን መረጋገጥ አይቻልም” ሲሉ ጠቅላይ ሚኒስትሩ አክለው ገልጸዋል፡፡በአንድነትና በመተባበር ከሁሉም የአገሪቱ ብሔሮች፣ ብሔረሰቦችና ሕዝቦች ጋር በመደማመጥና በስልት መመራት የሕዝቦች መገለጫ መሆን እንዳለበትም አስገንዝበዋል፡፡የኦሮሚያ ክልል ርዕሰ መስተዳድር አቶ ለማ መገርሳ በበኩላቸው “የምስራች ልናበስርና የነገ ተስፋችንን ልናጠናክር አምቦ ከተማ ተገኝተናል” ሲሉ ሐሳባቸውን ገልጸው፣  አኩሪ ታሪክ ለትውልድ ለማስተላለፍ በአንድነትና በተባበረ ክንድ መስራት ያስፈልጋል ብለዋል፡፡የዋልታ ዘጋቢዎች ያነጋጋሯቸው የአምቦ ከተማና አካባቢው ነዋሪዎችም በጠቅላይ ሚኒስትሩ ጉብኝት መደሰታቸውን ገልጸው፤ ጉብኝቱ ሀገራዊ መግባባትንና አንድnትን ይበልጥ ለማጠናከር እንዲሁም ለአካባቢው ሰላም ጉልህ ሚና እንዳለው ተናግረዋል፡፡ጠቅላይ ሚንስትሩ በአካባቢያቸው ያለውን የልማት ችግር እንደሚፈቱላቸውና በአገሪቱ ሰላምና መረጋጋትን ያመጣሉ የሚል እምነት እንዳላቸውም ነዋሪዎቹ ተናግረዋል፡፡የአምቦ ከተማ ከንቲባ አቶ በሪሶ አመሎ በበኩላቸው ከአዲሱ አመራር ጋር ተባብሮ በመስራት ከተማዋን ወደተሻለ የዕድገት ስኬት ለማድረስ ጥረት እንደሚያደርጉ ተናግረዋል፡፡በዛሬው ውይይት ላይ በርካታ የፌዴራልና የክልል የመንግስት የሥራ ኃላፊዎች እንዲሁም እስከ 30ሺህ የሚደርሱ የአምቦና አካባቢው ነዋሪዎች ተገኝተዋል፡፡ 